Nafarroako Parlamentuko Mahaiak, 2019ko otsailaren 4an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Laura Lucía Pérez Ruano andreak aurkezturiko mozioa, zeinaren bidez Nafarroako Gobernua premiatzen baita txistuaren irakaskuntza sar dezan Zaraitzu Ibarreko, Zangozako, Irunberriko, Lizarrako, Andosillako eta Tuterako musika-eskoletan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Hezkuntza Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko otsailaren 4an

Lehendakaria: Ainhoa Aznárez Igarza

MOZIOAREN TESTUA

Orain Bai taldeari atxikitako foru parlamentari Laura Pérez Ruano andreak, Legebiltzarreko Erregelamenduan xedatuaren babesean, honako mozio hau aurkezten du, Hezkuntza Batzordean eztabaidatu eta bozkatzeko.

Txistua Nafarroan dugun ondare kulturalaren zati bat da. Erdi Aroan ditu erroak eta gaur egun ere gure erkidegoan era guztietako ekitaldi, eszenatoki eta giroetan agertzen da.

Europan aitzindaria da hiru zuloko moko-txirulen artean; ez dago tresna familia horretan beste txirularik, antzeko elkarte-ahalmena, garapen maila eta atxikimendu soziala edukitzera iristen denik.

Ikusirik bere errotze sozial handia eta duen izaera poliedrikoa, protokolotik dantzetara, musika sinfonikoa edo egungo metodologiako material berritzaileenak barne, babes eta sustapen berezia behar duen tresna dugu, txistuak, gure kulturaren eta historiaren berezko tresna gisa, bizirik iraun dezan.

Erabaki proposamena:

Nafarroako Parlamentuak Nafarroako Gobernua premiatzen du, txistuaren irakaskuntza sar dezan, 2019-2020 ikasturtetik aurrera, Zaraitzu Ibarreko, Zangozako, Irunberriko, Lizarrako, Andosillako eta Tuterako musika-eskoletan, Nafarroako Gobernuak diruz lagunduta, irakasle tituludunekin eta musikako gradua dutenekin.

Iruñean, 2019ko urtarrilaren 31n

Foru parlamentaria: Laura Pérez Ruano